Kosatka Inouk žije v tematickom parku Marineland Antibes, ktorý sa nachádza pri Azúrovom pobreží medzi mestami Cannes a Nice. Organizácia na ochranu práv zvierat One Voice zverejnila fotky kosatky, ktorá prišla takmer o všetky zuby. Vylámala si ich pri tom, keď hrýzla do ohrady svojho akvária, píše portál Lad Bible.
Zástupcovia organizácie One Voice mali mať 9. júla 2020 stretnutie s francúzskymi úradmi, aby diskutovali o zákaze chovu a rozmnožovania morských živočíchov, a tiež obchodovanie s nimi. Stretnutie však bolo odložené na "neskorší dátum" bez udania jasného dôvodu.
"Jediné kosatky vo Francúzsku žijú v parku Marineland v Antibách. Inouk je výnimočný prípad, pretože rozhrýzol steny svojho akvária až na gélovú bazénovú vložku. Je v neustálej bolesti. Odsudzujeme najmä to, že nemôže žiť tak, ako by mal, a tiež fyzické dôsledky jeho duševného utrpenia," vysvetľuje One Voice.
Organizácia žiada od vlády, aby zakázala množiace programy v akváriách, pretože podľa nich veľmi často dochádza u novonarodených delfínov a veľrýb krátko po narodení k úhynu. Tiež chcú zakázať predaj morských divých živočíchov, ktorým by malo byť umožnené žiť v divočine.
Muriel Arnal, zakladajúca prezidentka One Voice, povedala: "Tieto zvieratá sú veľmi inteligentné a potrebujú byť v oceáne. Akvárium nikdy nemôže nahradiť ich prirodzený habitat. V divočine by preplávali stovky kilometrov denne. Tu sú ich svaly slabé a sú znudené. Neustále im dávajú lieky a bijú sa medzi sebou, no v oceáne by mali možnosť uniknúť."
Taktiež kritizuje skutočnosť, že matky sú oddelené od mláďať, čo sa často výrazne podpíše na ich mentálnom zdraví. Vysvetlila, že kosatky sú inteligentnejšie ako veľké opice ako gorily, šimpanzy či šimpanzy bonobo. Podobne ako ľudia, aj kosatky majú svoj jazyk, ktorý sa líši dialektom na základe toho, z akého prostredia jednotlivé druhy pochádzajú.
Podľa Arnal by mali byť tieto kosatky umiestnené v rezerváciách, veľkých chránených územiach oceánu, kde by im bolo umožnené plávať dlhé vzdialenosti "rovným smerom namiesto toho, aby sa točili v kruhu" a kde sa môžu naučiť loviť potravu a žiť na mieste, kde budú pod ochranou.
Organizácia One Voice podala žalobu na francúzsku vládu za to, že nechala tieto zvieratá trpieť. Chcú 500-tisíc eur ako kompenzáciu, pričom chcú za túto čiastku zriadiť morskú rezerváciu pre divé zvery.
________________________________
POZRI SI AJ NAŠE VIDEO:
Tiež si pozri...Incidenty s koňmi v Tokiu nahnevali svet. PETA vyzýva na zákaz jazdeckých disciplín na olympiáde Neuveriteľná krutosť: Čínska firma predáva psy a mačky cez internet, posiela ich v krabiciach